“ดาวโจนส์” พุ่งกว่า 300 จุด นลท.คาดหวัง “เฟด” ชะลอขึ้นดบ. หลัง “เงินเฟ้อ” ใกล้จุดพีค
“ดาวโจนส์” พุ่งกว่า 300 จุด แตะ 32,944.45 จุด นักลงทุนคาดหวัง “เฟด” ชะลอขึ้นดบ. หลัง “เงินเฟ้อ” สหรัฐส่งสัญญาณใกล้แตะจุดสูงสุดแล้ว
“ดาวโจนส์” พุ่งกว่า 300 จุด นลท.คาดหวัง “เฟด” ชะลอขึ้นดบ. หลัง “เงินเฟ้อ” สหรัฐส่งสัญญาณใกล้แตะจุดสูงสุดแล้ว
27 พ.ค. 2565

ดัชนีดาวโจนส์พุ่งขึ้นอย่างต่อเนื่องในวันนี้ ล่าสุดทะยานกว่า 300 จุด ใกล้ทะลุแนว 33,000 จุด หลังสหรัฐเปิดเผยดัชนีราคาการใช้จ่ายเพื่อการบริโภคส่วนบุคคล (PCE) ซึ่งบ่งชี้ว่าเงินเฟ้อของสหรัฐได้แตะจุดสูงสุดแล้ว ซึ่งจะเป็นปัจจัยชะลอการตัดสินใจเร่งปรับขึ้นอัตราดอกเบี้ยของธนาคารกลางสหรัฐ (เฟด)
โดย ณ เวลา 22.22 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 32,944.45 จุด บวก 307.26 จุด หรือ 0.94%
ราคาหุ้นปรับตัวขึ้นทุกกลุ่มในวันนี้ นำโดยหุ้นกลุ่มเทคโนโลยี
ตลาดหุ้นวอลล์สตรีทจะปิดทำการในวันจันทร์ที่ 30 พ.ค.เนื่องในวัน Memorial Day
ทั้งนี้ วันหยุดยาวช่วงสุดสัปดาห์นี้จะเป็นการเริ่มต้นฤดูการเดินทางท่องเที่ยวของสหรัฐ ซึ่งจะยาวนานจนถึงช่วงวันหยุดเนื่องในวันแรงงานสหรัฐในเดือนก.ย.
ดัชนีดาวโจนส์พุ่งขึ้น 4.9% นับตั้งแต่ต้นสัปดาห์ และมีแนวโน้มปรับตัวขึ้นในสัปดาห์นี้ หลังจากปรับตัวลงติดต่อกัน 8 สัปดาห์ ซึ่งเป็นช่วงขาลงที่ยาวนานที่สุดนับตั้งแต่ปี 2466 ส่วนดัชนี S&amp;P 500 และดัชนี Nasdaq ต่างก็ทะยานขึ้น 5.2% นับตั้งแต่ต้นสัปดาห์ และมีแนวโน้มปรับตัวขึ้นในสัปดาห์นี้ หลังจากปรับตัวลงติดต่อกัน 7 สัปดาห์
โดยกระทรวงพาณิชย์สหรัฐเปิดเผยว่า ดัชนี PCE ทั่วไป ซึ่งรวมหมวดอาหารและพลังงาน ปรับตัวขึ้น 6.3% ในเดือนเม.ย. เมื่อเทียบรายปี โดยชะลอตัวลงหลังจากพุ่งแตะระดับ 6.6% ในเดือนมี.ค. ซึ่งเป็นระดับสูงสุดในรอบ 40 ปี หรือนับตั้งแต่เดือนม.ค.2525
ทั้งนี้ การชะลอตัวของดัชนี PCE ทั่วไปในเดือนเม.ย. ถือเป็นครั้งแรกนับตั้งแต่เดือนพ.ย.2563 ขณะที่เมื่อเทียบรายเดือน ส่วนดัชนี PCE ทั่วไป ปรับตัวขึ้น 0.2% ในเดือนเม.ย. จากระดับ 0.9% ในเดือนมี.ค.
ส่วนดัชนี PCE พื้นฐาน ซึ่งไม่นับรวมหมวดอาหารและพลังงาน และเป็นมาตรวัดอัตราเงินเฟ้อที่เฟดให้ความสำคัญ เพิ่มขึ้น 4.9% ในเดือนเม.ย. เมื่อเทียบรายปี สอดคล้องกับตัวเลขคาดการณ์ของนักวิเคราะห์ และชะลอตัวจากระดับ 5.2% ในเดือนมี.ค.
โดยดัชนี PCE พื้นฐานชะลอตัวลงติดต่อกันเป็นเดือนที่ 2 ในเดือนเม.ย. ซึ่งเป็นครั้งแรกนับตั้งแต่ช่วงต้นปี 2563 ขณะที่เมื่อเทียบรายเดือน ดัชนี PCE พื้นฐานเพิ่มขึ้น 0.3% ในเดือนเม.ย. สอดคล้องกับตัวเลขคาดการณ์ของนักวิเคราะห์ หลังจากเพิ่มขึ้น 0.3% ในเดือนมี.ค.เช่นกัน
ทั้งนี้ ดัชนี PCE ถือเป็นมาตรวัดเงินเฟ้อที่สามารถตรวจจับการเปลี่ยนแปลงในพฤติกรรมของผู้บริโภค และครอบคลุมราคาสินค้าและบริการในวงกว้างมากกว่าข้อมูลดัชนีราคาผู้บริโภค (CPI) จากกระทรวงแรงงานสหรัฐ
นอกจากนั้นนักลงทุนยังคงจับตาการเปิดเผยผลประกอบการของบริษัทค้าปลีกในวันนี้ หลังจากที่ดัชนีดาวโจนส์พุ่งขึ้นกว่า 500 จุดวานนี้ โดยได้ปัจจัยบวกจากการเปิดเผยตัวเลขกำไรและรายได้ที่สูงกว่าคาดของเมซีส์ อิงค์ ซึ่งเป็นห้างสรรพสินค้ารายใหญ่ของสหรัฐ
ส่วนการเปิดเผยตัวเลขเศรษฐกิจสหรัฐในวันนี้ กระทรวงพาณิชย์สหรัฐเปิดเผยว่า การใช้จ่ายของผู้บริโภคสหรัฐเพิ่มขึ้น 0.9% ในเดือนเม.ย. สูงกว่าตัวเลขคาดการณ์ของนักวิเคราะห์ที่ระดับ 0.7% หลังจากพุ่งขึ้น 1.4% ในเดือนมี.ค. โดยการใช้จ่ายของผู้บริโภคสหรัฐได้รับแรงหนุนจากการพุ่งขึ้นของค่าจ้าง ขณะที่ตลาดแรงงานสหรัฐเผชิญภาวะตึงตัว
ทั้งนี้ผลสำรวจของมหาวิทยาลัยมิชิแกนระบุว่า ดัชนีความเชื่อมั่นของผู้บริโภคสหรัฐดิ่งลงสู่ระดับ 58.4 ในเดือนพ.ค. ซึ่งเป็นระดับต่ำสุดนับตั้งแต่เดือนส.ค.2554 และต่ำกว่าตัวเลขคาดการณ์ของนักวิเคราะห์ที่ระดับ 59.1 หลังจากแตะระดับ 65.2 ในเดือนเม.ย.
โดยดัชนีความเชื่อมั่นได้รับผลกระทบจากความกังวลเกี่ยวกับเงินเฟ้อที่พุ่งขึ้น ส่งผลให้ดัชนีความเชื่อมั่นต่อภาวะเศรษฐกิจในปัจจุบันและอนาคตต่างปรับตัวลง
ทั้งนี้ ดัชนีความเชื่อมั่นของผู้บริโภคสหรัฐเป็นการสำรวจความเชื่อมั่นของผู้บริโภค 500 รายต่อภาวะเศรษฐกิจ ซึ่งได้แก่ สถานะการเงินส่วนบุคคล, ภาวะเงินเฟ้อ, การว่างงาน, อัตราดอกเบี้ย และนโยบายรัฐบาล